Variety Harmony - Nathylicious Webshop
Filter: Merk: Variety Harmony
Geen items gevonden van Variety Harmony. [ ]
U zocht op items van Variety Harmony. Wenst u alles weer te geven? kobus2015 | Carpe Diem: Kies die lewe
Posted on Maart 4, 2019	by kobes53
Ons is bevoorreg om in die stilste baai aan die Suid Kaapse kus te bly. ‘n Plekkie waar die Here Sy rus, Sy stilte en Sy vrede agter gelaat het.
As kind het ek altyd gewens ek kan by die see bly. Dit het so lekker, rustig en opwindend geklink as die mense oor daardie see vakansies gepraat het. Ek moet ook maar noem dat ek eers in my tienerjare was voordat ek die see vir die eerste keer gesien het. Daardie tyd was daar nog nie televisie nie, slegs flieks waar die see so bekoorlik vertoon is. Onthou jy nog die Peter Stuyvensant sigaret advertensies met die seiljagte, bikini meisies en jong testosteroon-gepompte spiervarkies wat so baljaar in die branders? Dit was mos die lewe !!
Wel, dit was my idee van die see en om daar te bly en dit was ‘n idiliese versugting in my kinder gemoed.
My eerste kennismaking met die see was vakansies op Port St Johns saam met ds Solly en die kinderhuis kinders. Ons wat nie kon huistoe gaan nie, is na Tweede strand in Porries. Heerlike swem dae en staproetes.
Ons het in so groot sirkus-tipe tent geslaap. Seker so 50 of meer kinders in die tent. Van klein tot groot. Die ouer kinders was bevoorreg om saans tot laat buite by die vuur te sit en gesels. Ons bed-natmakertjies moes maar vroeg inkruip. Laat nag as dit begin reen en die winde speel woer-woer met die tentklappe, dan bekruip die vrees jou. Wat as die tent omval? Dan word vinnige kinder-nood-gebedjies opgestuur. Beloftes van ons sal nooit weer stout wees nie word dan in sarsies opgestuur. Wonder hoeveel het ooit die hemel bereik!
Terug by die hede: Stilbaai se strande….. Wat ‘n belewenis! As ons saans so af stap na Preekstoel se kant toe strandlangs en die see soos ‘n gladde spieel voor jou rus en die vroee aandwindjie van die see se kant af gee daardie vars sout reuk in die neusgate, dan voel jy soos God se oogappel. Ja, jy voel bederf. Jy voel spesiaal. Met die omdraai slag loop ons dan in die ondergaande son se strale in. Die rooi skynsel op die horison sprei oor na die groot dam water en die rooi skynsel weerkaats vanuit die water. Geen skilder kan die vorm, kleure en tekstuur beter ontwerp nie.
Dan bid ek saggies en bedank ons Hemelse Vader dat Hy my kinderhart gehoor het en my geplaas het op die mooiste see-plekkie denkbaar. ‘n Geskenk uit God se vaderhart.
Nou waar kom die kragopwekkers nou in die prentjie? Wel ,dit is ‘n lang zuma-verhaal wat 20 jaar gelede begin het en via die Guptas en regstellende aksie ons gebring het by beurtkrag.
In die vroee sestiger jare was groot pop orkeste die inding en groot popfeeste is gehou. Wie onthou Woodstock waar oor die honderd duisende jong “free spirit freaks” gedrink, gedans, ge-LSD en ge-dagga het vir weke aaneen terwyl die “battle of the bands” aan die gang was….en al wat kerk is gebid het vir die jongmense se sedes.
Wel, vanaand het ons eie Woodstock weer begin…die liewe kragopwekkers! Aan ons noordwes grens tree die Pretoruis-band op. Klink soos ‘n 3 slag Lister masjien met ‘n oorwegende bas toon, stadige spoed met ‘n harde geluid. Aan ons suide kant is die Marais-band…vinnige ritme op ‘n baie skril toonhoogte. Dit skeur deur murg en been. Net oorkant die straat is die Veldsman-band… ‘n regte oempie boere orkes. Sommer net ‘n geraas met ‘n gedoef doef. Gelukkig is die spanjoele in Nieu Seeland en hulle orkes is tydelik uit aksie. As jy buite gaan stap klink die kakafonie van geraas soos die oordeelsdag se musiek.
Wat het in die mense gevaar?
Wat het van ons Baai van stilte geword ?
As die krag afgaan, steek die kerse op of ‘n kampeer lampie en sit rustig en gesels oor gister se heimwee, vandag se gebeure of oor more se verwagtinge. Geniet die stilte van die ” Baai van stilte”. Wat neuk die mense met die kragopwekkers! Hier kry jy die ideale geleentheid om vrede met jouself te maak en te ontsnap van die daaglikse geroesmoes, met ‘n vuurtjie wat brand en wag vir die koffiewater om te kook.
Ja, die “battle of the bands”…. Overgesegt synde: “die geveg van die kragopwekkers” in volle swang. Die inval van die kragopwek-brigade. Staan opsy. Maak pad vir die nuwe juppie gier…die kragopwek- perdekrag-kilowatt broederskap.
Vader, behoede ons asseblief…..en gee ons weer stilte daar buite sodat daar weer stilte in ons binneste kan kom.
Posted on Februarie 12, 2019	by kobes53
Daar is soveel dinge wat ek nog met jou wou gesels….
Daar is soveel dinge wat ek saam met jou wou doen….
Maar daar is soveel meer dinge wat gesels is en gedoen is ,
wat ek ongedaan sou wou maak.
Dit is my brief aan jou.
Posted on Oktober 9, 2018	by kobes53
Dit is al tasbare erfstuk wat ek van haar het. Nie ge-erf nie, sommer net gevat.
En dit is baie kosbaar vir my.
Al tasbare herinnering aan haar.
Net die ou rystoel.
Vroeg saans het sy haar op die rystoel ingewurm….so 1 meter van die televisie af. Die suikersiekte gogga het haar ogies opgevreet sodat net so 3% sig oorgebly het. Dan moes sy ook eers haar koppie skuins draai omdat sy net op die buitekante van haar retinas nog sig gehad het. Soms was ek bang dat sy haar neus teen die televisie skerm sou stamp, so naby moes sy sit.
Ja, vasgevang voor die TV om al die vroegaand sepies te kon volg.
Sy was baie gelukkig in Huis Stilbaai, maar saans as die skemer begin daal en die nag voeltjies mekaar begin roep, het al die vriendinne na hulle kamers verkas om hulle eensaamheid te gaan opsoek.
Alleen in hulle kamers.
Geen geselsskap, net die televisies.
Saans na werk het ek soms vir my die lekkerste vis en skyfies gekoop en dan aan haar gedink. Dan koop ek sommer ‘n ekstra porsie en neem dit vir haar.
Saggies maak ek dan die voordeur oop en stap na haar televisie hoekie. Ek sien in my geestes oog hoe sy pennetjies regop op die rystoel voor die geselsskap kassie sit om te kyk en luister na haar televisie kamerade se doen en late.
“Waar is ou blinde Mollie dan vanaand? Kyk wat het ek vir haar!!”
Dan draai sy so skuins om na my en haar gelaat straal van blydskap…nie oor die vis en skyfies nie, maar die blydskap om haar skoonseun te sien.
” Ek het vir vir ouma vis gebring! Het blinde Mollie al geeet?”
“Haai my kind. Ek het al maar die vissie gaan ek nie toelaat om baard te kry nie. Kom ons gaan sit daarvoor en eet saam.”
“Ag nee wat ma, kyk jou storie. Ek het sommer hierlangs gekom en ma kom verras”
Vandag besef ek : Sy wou net gesels. Sy het ‘n behoefte gehad om hartsake te gesels. Sy het die eensaamheid saans verguis, veral na oupa se dood. En al moet sy daardie vissie inwurg, maar saam wil sy eet.
Waar het al die heimwee begin….Dit het begin met my tuismaak op die rystoel. Ouma se stoel. Ouma se “comfort zone” stoel.
Vanaand verlang ek na haar. Mis haar.
Sy was spesiaal.
So ook haar rystoel!!
“en Ek sal julle rus gee” -Mat 11:28
Posted on Augustus 21, 2018	by kobes53
Dit was my dagstukkie vanoggend en dit het my opnuut laat besef : Let go, let God !!
Die jaar 2017 was die een storm op die ander en 2018 het tot dusver voortgesnel op dieselfde deuntjie met die een storm na die ander. Storms wat verwoes en puin agterlaat, asook pyn, Geen wolke en sonder enige reen….sonder die nodige water om weer groei te bewerk. So het ek maar op my eie manier die storms weerstaan, totdat ek weer vanoggend opnuut die uitnodiging kry : “Kom na My toe en Ek sal julle rus gee.”
Ja Here, ek is moeg probeer. Ek is moeg om sterk te wees. Ek is moeg om in beheer te probeer wees.
Ek gee opnuut weer oor…..Let go, let God !! Maak U die storms stil op U tyd en stuur die siele reen wat verkwik en nuwe krag gee op U bestemde tyd!